ועדת הכלכלה, כנסת 20, פרוטוקול מספר 376, 2016-12-04 13:00

איתן כבל: שלום לכולם, אנחנו פותחים את הישיבה.

איתן כבל: גברתי מנהלת הוועדה, יועצות משפטיות, רשמת, דובר, אורחים נכבדים, חברתי חברת הכנסת עליזה לביא.

איתן כבל: אני רוצה להזכיר שסיימנו את כל הנושאים, למעט נושא של זכויות יוצרים.

איתן כבל: זה מחולק לשני מקטעים: המקטע שנוגע לטענות שאתה, עו"ד אפורי, מביא בשם חברות האולפנים לגבי העלייה לאינטרנט, אם זה שידור ראשוני או משני.

איתן כבל: מצד שני, יש את כל הגופים שהגענו איתם להבנות, שזה היוצרים, אקו"ם, תל"י וכל הגופים האחרים.

איתן כבל: דבר שני שאנחנו אמורים לתת עליו את הדעת זה דמי ההפצה.

איתן כבל: אלו שתי הנקודות המרכזיות אשר בהן אנחנו אמורים לעסוק.

איתן כבל: בזה אנחנו אמורים להשלים את החקיקה של החוק.

<מלי פולישוק: בכפוף לכמה הבהרות שביקשנו.

איתן כבל: נגיע לזה.

איתן כבל: עו"ד אפורי, אתה לא תצא עם 100%% תאוותך בידך, אל תטעה.

איתן כבל: דיבר איתי הנספח הכלכלי בשגרירות ארצות הברית.

איתן כבל: זה כבר נהיה חוצה ימים וגבולות העניין הזה.

איתן כבל: אני ארצה את ההתייחסות של משרד המשפטים לעניין הזה.

איתן כבל: עו"ד אפורי, אני לא יודע לתת תשובות מעבר לסמכות שנותנת המדינה.

איתן כבל: אם משרד ראש הממשלה אומר לי שאפשר בעניין הזה לצאת לדרך בנוסח המתוקן, ומשרד המשפטים אומר שיש כאן תהליך שאפשר ללכת איתו, אני לא יודע איך אנחנו כחברי כנסת יכולים לבוא ולצעוק "גוועלד" אל מול המערכות האלו.

איתן כבל: בראש וראשונה זה עניין מקצועי, משפטי ובינלאומי.

איתן כבל: מצד שני, זה גם עניין שיש לו השלכות מדיניות.

איתן כבל: זה לא משהו שאנחנו כוועדת הכלכלה אמורים לתת עליו את הדעת.

איתן כבל: אנחנו צריכים להניח את השאלות בפני הגורמים המקצועיים, בפני הרשות המבצעת.

<אתי בנדלר: אני רוצה להפנות את תשומת הלב לכך שלא מדובר בנוסח שהתפרסם ברשומות, מדובר בנוסח חדש שהופץ ביום חמישי.

איתן כבל: הוא אמור להיות ברוח ההסכמות.

<אסף וסרצוג: לגבי הסוגיה של זכויות יוצרים, יש 3 נושאים.

<אסף וסרצוג: יש את הנושא של הערוצים הפתוחים, את אופן שידורם על גבי ספקי התכנים.

<אסף וסרצוג: זה יכול להיות סלקום היום, פרטנר בעתיד, או פרטנר כשם קוד למישהו אחר שירצה לשדר טלוויזיה רב-ערוצית על האינטרנט.

<אסף וסרצוג: הייתה לנו מחלוקת מאוד משמעותית בסוגיה של זכויות יוצרים.

<אסף וסרצוג: שינינו את הנוסח בצורה כזאת שהערוצים יתנו רישיון לכל ספק תכנים כזה לשדר בלי תמורה, אבל זה יחייב קבלת הסכמה ותשלום מבעל זכויות היוצרים.

<אסף וסרצוג: זה אומר שאין שינוי בדין החל כלפיהם.

<אסף וסרצוג: סוגיה שנייה שהעלה עו"ד אפורי היא הגנה מפני פריצות של אמצעים טכנולוגיים.

<אסף וסרצוג: הייתה דרישה לשלב את זה בחקיקה.

<אסף וסרצוג: מבחינת העמדה שלנו, קרי הממשלה, זו לא סוגיה שקשורה לחוק ההסדרים, היא לא קשורה באופן ישיר לחוק הזה.

<אסף וסרצוג: זו סוגיה מקצועית שנמצאת על שולחנו של משרד המשפטים מזה זמן רב.

<אסף וסרצוג: יש למשרד השגות כאלו ואחרות, לכן זה לא רלוונטי לענייננו.

<אסף וסרצוג: המחלוקת העיקרית היא סביב האתר של עידן פלוס.

<אסף וסרצוג: אני מזכיר שחלק מהסדרה אומרת שהערוצים הפתוחים שיש היום, יעלו לאתר עידן פלוס כך שאפשר יהיה לצפות בהם.

<אסף וסרצוג: הרעיון הוא שחיילים במוצבים יוכלו להיכנס לפלאפון שלהם, לטאבלט שלהם ולראות את כל הערוצים הפתוחים במקום שאין בו קליטה.

<אסף וסרצוג: פה יש לנו מחלוקת מול עו"ד אפורי.

<אסף וסרצוג: הוא טוען שצריך להירשם באופן ברור - זה סעיף 13ג - ונדרשת הסכמה של בעלי הזכויות.

<אסף וסרצוג: הייתה פנייה בשם חברת קומקאסט.

<אסף וסרצוג: אנחנו הגבנו לפנייה הזאת.

<לאה ורון: אם אפשר להעביר לנו עותק של התשובה.

<אסף וסרצוג: אני אשלח את זה שוב.

<אסף וסרצוג: עמדת משרד המשפטים היא שלא נדרש להגדיר את זה במפורש בחקיקה.

<אסף וסרצוג: הגדרנו במקומות אחרים באופן מפורש, כי שם זה היה נדרש.

<אסף וסרצוג: זה לא נדרש באופן פרטני, על כן הנוסח כמו שקיים הוא נוסח שלא פוגע בזכויות יוצרים, הוא לא גורע מהן.

<מלי פולישוק: אפשר לנמק את זה?

<אסף וסרצוג: כמו הרבה דברים אחרים שאת לא כותבת בחקיקה שלא נדרש לעמוד בחוק כזה וכזה, כך גם במקרה הזה.

<מלי פולישוק: זה ברור מאליו שהם חייבים?

<אסף וסרצוג: אין גריעה מחוק זכויות היוצרים.

<מלי פולישוק: במקום אחר כן כתבתם.

<אסף וסרצוג: במקום אחר כתבנו, כיוון שיש שם דרישות נוספות שמאפשרות במישרין ובעקיפין.

<אסף וסרצוג: נדרשה שם הגדרה והתייחסות פרטנית לסוגיה הזאת.

עליזה לביא: זה בא בחוק ההסדרים.

עליזה לביא: זה לא בא בצורה מסודרת.

עליזה לביא: נבלע בחוק ההסדרים תקדים עולמי.

עליזה לביא: אנחנו שומעים פה, גם מחוץ וגם מבית, המון תלונות.

עליזה לביא: ביקשנו הרחבה, הסברים, משהו השוואתי.

עליזה לביא: לא קיבלנו עד היום שום דבר.

עליזה לביא: איך אפשר להכניס דבר כזה בחוק ההסדרים?

<אסף וסרצוג: למה לא להכניס את זה בחוק ההסדרים?

עליזה לביא: למה כן?

<דנה נוייפלד: ההצעה הזאת עברה לראשונה באופן הרבה יותר רחב.

<דנה נוייפלד: הייתה עבודה בשבועות האחרונים על לתפור הסדר בהתאם למידות של הגופים המשדרים ובעלי הזכויות.

<דנה נוייפלד: ההסדר הזה עבר ב-2014 בהסדר הרבה יותר רחב והרבה פחות מפורט מההסדר שמוצע פה לפניכם היום.

<דנה נוייפלד: זה עבר בקריאה ראשונה, אבל לא הוחל על זה דין רציפות.

<דנה נוייפלד: הוא הובא לפה שוב.

<דנה נוייפלד: בהמשך לעבודה שכבר נעשתה ב-2014, נעשתה עבודה נוספת.

<דנה נוייפלד: זה ההסדר.

<דנה נוייפלד: לחלק הזה של ההסדר קשה להתייחס כמו אל יתר ההסדרים בחוק ההסדרים, כי כבר הוצבע עליו בקריאה ראשונה ב-2014.

איתן כבל: הטענה שאת מעלה היא טענה.

איתן כבל: יש כאן שתי נקודות שהן נקודות שלפני שהן מונחות לפתחם של חברי הכנסת ברשות המחוקקת, הן צריכות להיות מונחות בפני הרשות המבצעת.

איתן כבל: היא צריכה להניח את דעתנו שנעשו כל הבדיקות.

איתן כבל: לגבי זכויות היוצרים בגופים הישראלים, איכשהו תפרנו את ההבנות.

<תמיר אפורי: משרד האוצר ומשרד המשפטים עשו הרבה מאמצים, עבדו הרבה שעות.

<תמיר אפורי: יש הרבה הערכה אצלי ואצל הלקוחות, אבל בסופו של דבר צריך להסתכל על התוצאה.

<תמיר אפורי: התוצאה לא נמדדת בכמות המילים ששינו בתוך החוק, התוצאה נמדדת במהות.

<תמיר אפורי: היו שני נושאים שכבר מההתחלה ביקשנו, אבל שניהם לא טופלו.

<תמיר אפורי: לא הביאו לגביהם פתרון מניח את הדעת, אפילו לא קרוב לזה.

איתן כבל: האם המשמעות של פתרון זה שנקבל את ה-100% רצון שלך?

<תמיר אפורי: הדבר הכי בסיסי בדיני זכויות יוצרים זה שמבעל זכות היוצרים נדרשת רשות כדי לעשות פעולות ביצירה.

<תמיר אפורי: בהקשר הזה נדרשת רשותו של בעל זכות יוצרים להעלות אותה לאינטרנט, עם שינויים, בלי שינויים.

<תמיר אפורי: כל הדברים האלה כבודם במקומם מונח, אבל נדרשת רשות להעלות אותם על האינטרנט.

<תמיר אפורי: שמענו כאן את אסף אומר משהו שמאוד שימח אותי.

<תמיר אפורי: אומר אסף שזה בסך הכל עניין טכני שלא צריך לכתוב כי הוא מובן מאליו.

<תמיר אפורי: מה שמובן בעיני זה ההיפך.

<תמיר אפורי: מאיך שהדברים מנוסחים כרגע זה נראה שלא נדרשת הסכמה.

<תמיר אפורי: אם כל העניין הוא הצורך בהבהרה, אפשר להבהיר.

<תמיר אפורי: ביקשתי שהסעיף שנכנס, ובירכתי על כך, לסעיף 13ד, בנוסח זהה ייכנס ל-13ג.

<תמיר אפורי: 13ד מתייחס לגורמים שקוראים להם ספקי תכנים.

<תמיר אפורי: נאמר שהם לא יכולים להעלות תכנים לאינטרנט, אלא אם כן התקבלה הסכמה של בעלי זכויות היוצרים בתוכן, במישרין או בעקיפין.

<תמיר אפורי: אני חי עם זה בשלום.

<תמיר אפורי: אומרים לי חבריי: לגבי עידן פלוס, לגבי הגורם המפעיל, אנחנו לא מוכנים לכתוב את זה, כי זה מובן מאליו.

<תמיר אפורי: אם זה מובן מאליו, מה הבעיה?

<תמיר אפורי: אני בסך הכל מבקש שהדבר המובן מאליו ייכתב, כי אני חושב שהתוצאה איך שמופיעה היא הפוכה.

<תמיר אפורי: יש סעיף בחוק שאומר שהגורם המפעיל פטור מאחריות לעניין זכויות יוצרים.

<תמיר אפורי: איך אפשר ליישב את הדברים?

<תמיר אפורי: הלקוחות שלי כבר שנים מבקשים לחוקק דברים שנקראים TPM - הגנה על מנגנונים טכנולוגיים.

<תמיר אפורי: כבר שנים זה בדיונים.

<תמיר אפורי: שלחנו גם נוסח, אבל אמרו לנו שלא.

<תמיר אפורי: אמרנו: אתם יודעים מה, בואו נקשור את העניין רק למה שרלוונטי לחוק הזה.

<תמיר אפורי: בחוק הזה אומרים לגופים מסוימים: קחו את התכנים, שימו אותם באינטרנט.

<תמיר אפורי: מוסיפים ואומרים: אתם, הגופים שהחוק עוסק בהם, חייבים להשתמש במנגנוני הגנה טכנולוגיים.

<תמיר אפורי: אבל מה?

<תמיר אפורי: החוק הישראלי לא קובע שמי שהולך ופורץ את מנגנוני ההגנה הטכנולוגיים חב במשהו.

<תמיר אפורי: מאוד נחמד לכתוב שעידן פלוס או סלקום ופרטנר ישתמשו במנגנון הגנה טכנולוגי, אבל כל עוד החוק לא מגן עליו, למנגנון ההגנה הטכנולוגי הזה אין משמעות רבה.

<תמיר אפורי: כל אדם פרטי וכל גוף מסחרי יכולים לפרוץ אותו.

<תמיר אפורי: החוק הישראלי לא קובע על זה שום אחריות.

<תמיר אפורי: הצעתי להם פשרה שהיא עשירית ממה שביקשתי במקור.

<תמיר אפורי: ביקשתי מהם לכתוב שזה יהיה רק לעניין המנגנונים נושא החוק הזה, שנועדו להגן מפני זליגה של החומר מאותם המפעילים שהחוק מתייחס אליהם, כאשר מי שפורץ אותם מעוול עוולה ועובר עבירה.

<תמיר אפורי: זאת הצעה מאוד צנועה.

<תמיר אפורי: גם נתתי נוסח.

<תמיר אפורי: לא קיבלתי תשובה עניינית למה לא.

<תמיר אפורי: מה אומר לי משרד המשפטים?

<תמיר אפורי: הגנה על מנגנוני הגנה טכנולוגיים זה נושא מאוד רחב, יש לו הרבה השלכות.

<תמיר אפורי: אני מסכים, אבל זה לא הנוסח שביקשתי.

<תמיר אפורי: למה שביקשתי אין שום השלכות.

<תמיר אפורי: מה שביקשתי הוא צר מאוד, אפשר להעביר אותו בלי לסכן גורמי הצפנה, גורמי מחקר, מוסדות חינוך.

<חגי נצר: אני מצטרף לדברים של עורך דין אפורי לגבי הנושא של זכויות יוצרים.

<חגי נצר: יש פה בעיה חוזית קשה.

<חגי נצר: כל החברות כמו יורו ספורט מתקשרות בהסכמים גיאוגרפיים, זאת אומרת, הן נותנות ומוכרות זכויות שידור לקנדה, לדנמרק, להולנד וגם לישראל.

<חגי נצר: לישראל מותר לשדר בישראל בלבד.

<חגי נצר: אם זה עובר לאינטרנט, זה חושף אותנו לתביעות, כי יבואו ויגידו לנו, רבותיי, מכרתם לנו משהו, אבל רוקנתם אותו בדלת האחורית ולכן אתם אשמים.

<הווארד פולינר: לגבי שידור משנה, אני חושב שכבר סידרנו והגענו להסכמה.

<הווארד פולינר: גם עו"ד אפורי מרוצה מההסדר לגבי ספקי תוכן.

<הווארד פולינר: יש לבעלי זכויות יוצרים זכות מלאה כדי לאשר ולקבל תמורה עבור הפצת שידורי המשנה.

<הווארד פולינר: לגבי הגורם המפעיל, מדובר על שידור ראשוני שמבוצע מטעם גופי השידור.

<הווארד פולינר: אם מעבירים משהו שאין לגורם המפעיל את ההרשאה כדי להעביר, הוא נושא באחריות להפרת זכויות יוצרים.

<הווארד פולינר: זה יהיה אותו דבר לפי הניסוח שאנחנו רואים פה היום.

<הווארד פולינר: זה גם עונה על האמנות הבינלאומיות, כיוון שלבעלי זכויות יוצרים יש זכות בלעדית כדי להרשות או לא להרשות לגופי שידור לשדר את התוכן שלהם.

<הווארד פולינר: הם עושים את זה ביודעין שהגורם המפעיל חייב להעביר את זה ב-DTT ובאמצעות האינטרנט.

<הווארד פולינר: אם זה הועבר בלי ההסכמה של בעלי זכויות יוצרים, גופי השידור נושאים באחריות.

<חגי נצר: אם יחליטו בעלי הזכויות שהם לא רוצים - -

עליזה לביא: כל פעם שואלים?

<חגי נצר: אם כן, על הכיפאק, אין לי בעיה.

<איילת פלדמן: החובה היא לקבל מראש את ההרשאה, להסדיר מראש את הדברים.

<איילת פלדמן: בזה שום דבר לא שונה.

<איילת פלדמן: לפחות לגבי ההערה שלך על ההגבלה הגיאוגרפית ונקיטת אמצעים משמעותיים, יש חובה על הגורם המפעיל ועל ספק התכנים לנקוט באמצעים משמעותיים למניעת ההפצה.

<חגי נצר: "אמצעים משמעותיים" זה כמיטב היכולת.

<חגי נצר: זה לא מספיק חד.

<חגי נצר: עשיתי את המשמעותי ביותר, אבל לא הצלחתי.

<חגי נצר: יש פה דברים לא סגורים.

<איילת פלדמן: זאת הערה יותר נקודתית לנוסח.

<תמיר אפורי: התשובה שקיבלנו עכשיו ממשרד המשפטים עומדת בסתירה למה שאמר אסף.

<תמיר אפורי: אם כן, יש בינינו מחלוקת הרבה יותר עמוקה ממה שזה נראה.

<תמיר אפורי: אומר משרד המשפטים: אנחנו כגורם המפעיל לא נדרוש ממנו לקבל שום רשות, הוא ייקח את החומר וישים באינטרנט בלי רשות ובלי תשלום.

<תמיר אפורי: זה המצב.

<תמיר אפורי: עכשיו אומרים לי: אתה רוצה כסף?

<תמיר אפורי: לך לגוף השידור רשת, קשת, 10, 1, ותגיד לו שאתה מבקש ממנו כסף על פעולה שמישהו אחר, שזה עידן פלוס, עושה.

<תמיר אפורי: על הדבר הזה התווכחנו מהתחלה, עם אותן טענות בדיוק.

<תמיר אפורי: עמדתי התקבלה לגבי הגורמים שקוראים להם ספק התכנים.

<תמיר אפורי: סלקום ופרטנר יהיו צריכים לקבל רשות, אבל על עידן פלוס, שזה הגורם הממשלתי, לא חל כלום, הוא לא יצטרך לבקש רשות.

עליזה לביא: היא אמרה שצריך לבקש רשות.

<תמיר אפורי: היא אמרה שלא.

עליזה לביא: משהו פה הוא תקדימי ברמה בינלאומית.

עליזה לביא: תסבירו לנו מה קורה.

עליזה לביא: האם צריך לבקש רשות, לא צריך לבקש רשות?

עליזה לביא: האם זה באופן גורף?

עליזה לביא: מה את מצפה שיהיה?

<מלי פולישוק: לאקו"ם יש רישיון מאותם ערוצי חובה להעביר באינטרנט.

<מלי פולישוק: העברה באמצעות עידן פלוס ללא רשות וללא תשלום מייתרת את כל ההסכמים שיש לנו לגבי העברה באינטרנט.

<מלי פולישוק: זו המשמעות.

<איילת פלדמן: עו"ד אפורי משווה פה את המעמד של העברה באינטרנט בידי הגורם המפעיל להעברה באינטרנט בידי ספק התכנים.

<איילת פלדמן: זו בדיוק נקודת המחלוקת המשפטית לגבי אופי הפעילות.

<איילת פלדמן: ההשוואה של הפעולה של הגורם המפעיל באינטרנט נעשית כלפי העברה של הגורם המפעיל ב-DTT.

<איילת פלדמן: 13ג הוא באותו מעמד כמו סעיף 6, לא כמו סעיף 16ד.

<איילת פלדמן: כפי שחוק זכויות יוצרים חי על העברת השידורים לפי סעיף 6, כשברור לחלוטין שגופי השידור לא יעבירו את התכנים שלהם בדיגיטלי בלי רשות, בדיוק באותה מידה הם לא יכולים להעביר את התכנים לאינטרנט אם אין להם הרשאה.

איתן כבל: זה דיון אקדמי.

איתן כבל: אני רוצה לקבל החלטות.

איתן כבל: אתם הבאתם הצעה.

איתן כבל: יבואו חלק מחברי הכנסת ויגידו: תשמע, זה לא נכון לעשות את זה, זה יגרום לסכסוך בינלאומי, אין לזה תקדים.

איתן כבל: כל מה שנגיד יכול להיות נכון.

איתן כבל: מצד שני, צריכה הממשלה, משרד המשפטים, משרד האוצר ומשרד ראש הממשלה, שזה בתוקף תפקידו כאחראי על מדיניות החוץ, לבוא ולהגיד לנו: סליחה, עם כל הכבוד להם, עשינו אל"ף, בי"ת, גימ"ל, אנחנו לוקחים על עצמנו את האחריות לעניין הזה.

איתן כבל: אין כאן ויכוח אם בזק תרשה להעלות על הפלטפורמה, כן או לא, יש כאן עניין שהוא בעל משמעות בינלאומית, ככה אני לפחות מבין אותו.

איתן כבל: מי שאמור לתת את המענים לעניינים האלה זו המדינה, זו הממשלה.

איתן כבל: אני מקשיב.

איתן כבל: אני מבין את מה שאתה אומר.

איתן כבל: אני מבין אפילו היטב את מה שאתה אומר, או את מה שנציג יורו ספורט אומר.

איתן כבל: זה אפילו נשמע לי הגיוני.

איתן כבל: אנחנו באים ואומרים שהעולם הוא אינטרנט.

איתן כבל: הם יודעים לתת לך בקשה ראשונה.

איתן כבל: מה שמעניין אותי זה כל שאר הבקשות שלך שהם לא מצליחים לקבל.

איתן כבל: אני שלחתי את המדינה אליכם.

איתן כבל: או שהגעתם להבנות, או שלא הגעתם.

איתן כבל: זה הרבה יותר מאשר עוד איזה דיון שאנחנו מקיימים אותו.

איתן כבל: זה לא בין גורמים מדינתיים פה בישראל, מדובר על גורמים חוץ מדינתיים.

איתן כבל: אם הממשלה אומרת לי: אדוני, זה מה שאני אומרת, זה מה שביררתי - -

עליזה לביא: לא שמענו את זה.

איתן כבל: אני רוצה לשמוע את זה.

איתן כבל: אם מגיע מכתב מהוועד האולימפי: אדוני, אם תעשה את זה וזה, דע לך שאל"ף, בי"ת, גימ"ל, אז אני אביא את זה אליהם.

עליזה לביא: המשמעות היא שלא ימכרו תכניות.

עליזה לביא: אם יהיה פה אי אמון, המשמעות היא שלא ימכרו, לא יאמינו.

עליזה לביא: אנחנו בעצם מחבלים פה בשוק חופשי.

עליזה לביא: ביקשנו מהם לבוא, ללמוד, לקרוא לגבי המקרה הישראלי, לגבי המקרה האמריקני.

עליזה לביא: זה דיון שחסר לי.

איתן כבל: זה בדיוק מה שניסיתי לומר בעניין הזה.

איתן כבל: אני רוצה לקבל תשובות חלוטות.

איתן כבל: המדינה צריכה להגיד לי את עמדתה בעניין הזה.

איתן כבל: אני מצפה לקבל תשובות ברורות לגבי העלאה לאינטרנט.

איתן כבל: אתם טוענים שזה עדיין שידור ראשוני.

<תמיר אפורי: זה בכלל לא הדיון.

<תמיר אפורי: גוררים את הדיון למקום לא רלוונטי.

<תמיר אפורי: אני אף פעם לא טענתי שום דבר על השאלה אם זה ראשוני או משני.

<תמיר אפורי: בא המחוקק ואומר שיש צד שלישי, שזה עידן פלוס, שמותר לו לשים את התוכן באינטרנט מבלי לבקש את רשותי.

<תמיר אפורי: על זה הוויכוח.

<תמיר אפורי: מה איכפת לי אם זה ראשוני או משני.

איתן כבל: אני מסכים, דרך אגב.

עליזה לביא: הם אומרים שבכלל לא צריך לבקש את הרשות שלך.

<תמיר אפורי: זה מה שהחוק אומר.

<תמיר אפורי: הלקוחות שלי, שהם חברות סרטים, חושבים שזה דבר שמזיק להם ומזיק לשוק.

איתן כבל: זה עושה להם תקדים, זה הכל.

<תמיר אפורי: אדוני היושב-ראש, קראתי בעיון דברים שנאמרו מפיך בתקשורת.

<תמיר אפורי: אני מניח שרק חלקם נכונים.

איתן כבל: לגבי מה?

<תמיר אפורי: זה לא נכון לומר שהשוק הישראלי לא מעניין את חברות הסרטים בגלל התקדים.

איתן כבל: באיזה עיתון זה נכתב?

<תמיר אפורי: "ידיעות".

איתן כבל: לא אמרתי דבר כזה.

איתן כבל: אם מישהו אמר, זה לא אני.

איתן כבל: זה לא הסיפור.

איתן כבל: עם כל הכבוד למה שאומרת חברת הכנסת עליזה לביא, אני לא בא עכשיו לקבוע עמדה.

איתן כבל: יש מדינה, יש עמדות שהן עמדות מדינתיות.

עליזה לביא: השאלה אם זו עמדת מדינה.

עליזה לביא: יש פה משרד אוצר שמעביר בחוק הסדרים חוק, ויש פה על הדרך איזו מן חוות דעת לא ברורה של משרד המשפטים.

עליזה לביא: אני מאוד מצטערת, זה המקרה.

<תמיר אפורי: גם אני הייתי במשרד המשפטים.

<תמיר אפורי: כאשר באתי בשם משרד המשפטים לוועדת הכלכלה ואמרתי שיש התחייבויות בינלאומיות, פנה חבר כנסת מהוועדה ואמר: אם יש התחייבויות, בבקשה תן לנו חוות דעת.

<תמיר אפורי: אני חושב שהוועדה צריכה לבקש חוות דעת כתובה על כך שזה עומד בהתחייבויות הבינלאומיות.

<תמיר אפורי: אני אומר לכם שזה לא עומד בהתחייבויות הבינלאומיות.

<תמיר אפורי: אם תהיה חוות דעת כזאת, אני מאוד אתפלא.

<תמיר אפורי: אני חושב שמתפקידה של הכנסת לפקח על הממשלה אם היא סתם אומרת דברים שאין להם כיסוי כתוב.

<תמיר אפורי: צודק יושב-ראש הוועדה שיש דברים שהם באחריות הממשלה והממשלה צריכה להגיד דברים ברורים, אבל אני לא חושב שהכנסת יכולה לומר: אנחנו נחתום על מה שהממשלה אומרת.

איתן כבל: מה אפורי, נו באמת.

<תמיר אפורי: אני מנסה לשכנע.

איתן כבל: זה לא נקרא לשכנע, זה נקרא להעליב אותי.

<תמיר אפורי: חלילה.

<תמיר אפורי: אני רוצה לשכנע את חברי הכנסת שהצעת החוק הזאת לא טובה לציבור בישראל.

<תמיר אפורי: למה היא לא טובה לציבור בישראל?

<תמיר אפורי: היא שולחת את כל הצדדים מחר בבוקר לתבוע זה את זה.

<תמיר אפורי: בכלל לא ברור מי אמור לעשות מה.

<תמיר אפורי: אומרים למשדרים: ברור שאתם אחראים, אבל לא נכתוב את זה בחוק.

<תמיר אפורי: שולחים את בעל הזכויות לתבוע את הגורמים המשדרים, כאשר החוק הזה הוא בכלל לא מרצונם.

<תמיר אפורי: שולחים אותי לריב עם מישהו שלא יכול לעזור לי.

איתן כבל: אני רוצה מכם חוות דעת, כדי שאני אדע שאני הולך על קרקע מוצקה.

איתן כבל: הסיפור הוא האינטרנט, אם אפשר להעלות באתר של עידן פלוס, כן או לא.

<הווארד פולינר: כן, זה עונה על האמנות הבינלאומיות.

<הווארד פולינר: בחנו את ההצעה על בסיס התשתית העובדתית שקיבלנו ממשרד האוצר.

<הווארד פולינר: הגורם המפעיל הוא סוג של שליח של גופי השידור.

<הווארד פולינר: גופי השידור, כפי שהם היום, לא יכולים להעביר ב-DTT בלי הסכמה של בעלי זכויות יוצרים.

<הווארד פולינר: גם מחר גופי השידור לא יוכלו לשדר לציבור באמצעות עידן פלוס בלי הרשאה של בעלי זכויות יוצרים.

<הווארד פולינר: לבעלי זכויות יוצרים נשארת זכות בלעדית בקשר להפצה ב-DTT ובאינטרנט.

<הווארד פולינר: בקשר לנושא של ה-TPM, מבלי להביע עמדה אם זה רעיון טוב או רעיון לא טוב, אני כן יכול להגיד שזה נובע מההתחייבות בינלאומית באמנה הבינלאומית שמדינת ישראל לא חברה בה.

<הווארד פולינר: למדינת ישראל אין חובה בינלאומית לחוקק את ה-TPM, לכן אין עניין בלהגיד שזה רעיון טוב או רעיון רע.

איתן כבל: אתם לא לוקחים בחשבון, לפחות מההתייחסות לדברים שנאמרים כאן, שאולפנים יאמרו שהם לא יעבירו סרטים?

<תמיר אפורי: האולפנים לא אומרים את זה.

<תמיר אפורי: אנחנו לא באים ממקום של איומים.

<אסף וסרצוג: למרות שזה נאמר במסגרת דיונים איתם.

<תמיר אפורי: אני מאוד אוהב שאסף אומר שהדברים נאמרו במסגרת דיונים.

<תמיר אפורי: בכל הפגישות שהיו שבתי ואמרתי, ואני אומר את זה גם פה, שהארגון שאני מייצג הוא ארגון גג של תעשיות, הוא לא מכתיב לחברים בו מה לעשות או לא לעשות.

<תמיר אפורי: יש מכתבים של ארגוני ספורט אצל אדוני.

<תמיר אפורי: הם אומרים שאם יכפו על הוועד האולימפי לשדר בערוץ פתוח, שזה כולל אינטרנט - -

איתן כבל: זה לא אותו דבר.

<תמיר אפורי: זה אותו דבר בדיוק.

איתן כבל: הבעיה פה היא האינטרנט.

<תמיר אפורי: מדובר על האינטרנט.

<תמיר אפורי: המכתבים בידיי.

איתן כבל: אסף, העברתי לך את המכתבים.

איתן כבל: יש שם כפירה במנגנון אחר.

איתן כבל: שם זה עוד הרבה צעדים לפני האינטרנט.

איתן כבל: שם נאמר שהזכויות של בעל זכויות הן שלו, אי אפשר להכריח מישהו לבצע העברה לגורמים אחרים.

<תמיר אפורי: המכתבים נכתבו בצורה מאוד חדה וברורה לגבי האינטרנט.

<אסף וסרצוג: המכתבים האלה מדברים על שידור משני.

<תמיר אפורי: על העברה לאינטרנט.

<תמיר אפורי: חברות הסרטים הן לא נגד האינטרנט, הן רוצות לתת רישיונות לאינטרנט, הן רק מבקשות שיבקשו מהן.

<זיו מאור: החובה בסעיף 13ג היא החובה שיוצרת את הבעיה של זכויות היוצרים.

<זיו מאור: אין לה שום הצדקה.

<זיו מאור: אני מסכים עם מה שאמר אסף על כך שחייל שיושב בבסיס צריך להיות מסוגל לגשת אל התוכן באמצעות האינטרנט.

<זיו מאור: האפשרות הזאת צריכה להיות חלק מהרישיון של גופי השידור יס והוט.

<זיו מאור: את בעיית זכויות היוצרים הם פותרים בהסכם ישיר מול הלקוחות שמייצג אפורי.

איתן כבל: זה לא מה שברור לי מלכתחילה.

<זיו מאור: בא גוף, רוכש את עידן פלוס מהמדינה.

<זיו מאור: למה הוא צריך לשדר גם אינטרנט?

<זיו מאור: תטילו את החובה על מי שממילא משדר, זה פותר את כל הבעיות האלו.

<נגה רובינשטיין: קשת, רשת ו-10 מצויים כבר היום באתרים שלהם באינטרנט.

<נגה רובינשטיין: זה על פי ההסכמים שהם עושים.

<נגה רובינשטיין: זה לא שלא קיימת היום נגישות לתכנים באינטרנט, אפרופו העניין של החיילים במוצב.

איתן כבל: את נותנת לנו עכשיו שירות לציבור?

<נגה רובינשטיין: שלא נציג את זה כאיזה שהוא צורך שלא נענה בציבור.

<נגה רובינשטיין: יש כאן צורך בשביל מתחרים מסחריים אחרים.

<נגה רובינשטיין: חשוב שנבין שהתכנים של הערוצים האלה עוברים בשביל שגורמים מסחריים אחרים יתחרו.

איתן כבל: זה לא רק אתם, זה גם ערוצים אחרים.

איתן כבל: הטלוויזיה היא לא רק קשת, רשת ו-10, יש גם ערוצי סרטים, ערוצי ספורט.

<נגה רובינשטיין: לזה זה לא רלוונטי.

<נגה רובינשטיין: כל הדיון שלנו עכשיו הוא רק על הערוצים הפתוחים החינמיים.

<נגה רובינשטיין: הערוצים האלה הם תנאי על מנת שספקי תכנים וה-DTT יצליחו לפרוץ איזה שהוא מקום של תחרות מול הוט ויס.

<נגה רובינשטיין: הערוצים המסחריים הם אמצעי בשביל לקדם את התחרות, שזה בסדר, אבל צריך להבין שיש כאן לקיחה של התוכן של הערוצים המסחריים על מנת לקדם את התחרות.

<נגה רובינשטיין: התוכן הזה כבר נמצא היום באינטרנט.

<קריאה: חלקי.

<שרון מלכיאל: חלקי מאוד.

<שרון מלכיאל: השידור הוא לא שידור רציף.

<שרון מלכיאל: כל הרעיון של החקיקה הזאת הוא לפתוח את השוק לתחרות.

<שרון מלכיאל: ככל שתשימו יותר מקלות בגלגלים, ככה לא יהיה שידורי עידן פלוס באינטרנט, לא תהיה תחרות.

<שרון מלכיאל: אני חושב שצריך לפתוח את השוק לתחרות כך שעידן פלוס יהיה זמין לכולם.

<דבורה קמחי: כאשר אתה מדבר על כולם, אתה מדבר על גורמים מסחריים.

<דבורה קמחי: אנחנו מדברים על הציבור.

<דבורה קמחי: הציבור נהנה מהשידורים שלנו חינם באמצעות האינטרנט.

<שרון מלכיאל: שידור חלקי.

איתן כבל: מה מפריע לכם שתהיה הסדרה כך שכל הדברים יהיו על האינטרנט?

<נגה רובינשטיין: המודל היום של הפרסום באינטרנט שונה לחלוטין מהמודל של הפרסום בטלוויזיה.

<נגה רובינשטיין: אנחנו מבינים שהעולם הולך לכיוון האינטרנט.

<נגה רובינשטיין: כל הנושא הזה יהיה צריך להיות מוסדר בהמשך.

<נגה רובינשטיין: מכיוון שלא יודעים היום למדוד מה נקודת הרייטינג באינטרנט, התמורה שאנחנו נקבל על השידור שלנו באינטרנט לא תהיה דומה לתמורה שנקבל בטלוויזיה.

<נגה רובינשטיין: הפרסומת שונה לחלוטין, קהל היעד שונה לחלוטין, זה עולם אחר.

<נגה רובינשטיין: יחד עם זאת, אנחנו מבינים שלשם העולם הולך.

איתן כבל: העולם רץ.

<נגה רובינשטיין: נכון, העולם רץ.

<נגה רובינשטיין: אנחנו לא רוצים לעכב את זה.

<נגה רובינשטיין: אנחנו גם חושבים שחשוב לעודד את התחרות בין הפלטפורמות.

<נגה רובינשטיין: כל הסדר שייווצר צריך להיות כזה שמאפשר לנו להעביר את התכנים שלנו בלי שנישא באחריות על דברים שאנחנו לא יכולים לשאת באחריות עליהם, בלי שאנחנו נצטרך לשלם עבור תחרות של מישהו אחר, גם אם עושים שימוש בתכנים שלנו בחינם.

<נגה רובינשטיין: זה משהו שצריך להיות על השולחן כל הזמן.

<אתי בנדלר: איך תשלמו?

<נגה רובינשטיין: לעידן פלוס ולשידורים באינטרנט אנחנו צריכים לקבל הסכמה.

<נגה רובינשטיין: לדבר הזה יש עלויות.

<נגה רובינשטיין: אנחנו מבינים שזה ההסדר, אנחנו הולכים איתו, אבל צריך להסתכל על התמונה בכללותה.

<נגה רובינשטיין: ההסדר בכללותו לא יכול להיות כזה שנוציא כסף מהכיס בלי שנקבל תמורה.

<נגה רובינשטיין: הפרסום באינטרנט לא שווה כמו הפרסום בטלוויזיה.

<אתי בנדלר: מה שאת אומרת זה שלקבלת הסכמה מבעלי זכויות היוצרים יהיו עלויות נוספות מעבר לעלויות הקיימות היום, כאשר כל העלויות הנוספות האלו יושתו עליכם.

<נגה רובינשטיין: אלא אם כן ההסדר הוא הסדר שונה.

<נגה רובינשטיין: אם נידרש להסדיר את הנושא של זכויות היוצרים, תהיה לזה משמעות כספית.

<תומר קרני: זה יהיה נכון גם לרשות השידור.

<מלי פולישוק: המשפט האחרון שאמרה נגה יביא את כולנו לבית משפט על כל דבר.

<מלי פולישוק: היא אמרה שלא ברור מי ישלם מה.

<מלי פולישוק: אנחנו נצטרך לרוץ ולחפש מי ישלם את התמלוגים.

<תומר קרני: לא בכל תוכן יש זכויות באינטרנט.

<תומר קרני: יש הסכמים שהם ארוכי טווח.

<תומר קרני: יש דברים שמותר לנו להשתמש באתר שלנו באינטרנט.

<תומר קרני: אני לא יודע אם הגוף המפעיל זה האתר שלנו או אתר של מישהו אחר.

<תומר קרני: יכולים להיות פה מוקשים.

<תומר קרני: אנחנו נעביר דברים, אבל אחר כך לא יהיה ברור מה תהיה האחריות שלנו על הדברים האלה.

<תומר קרני: יכול להיות שצריך, כמו בהסדר של ספק התכנים, להטיל גם על הגוף המפעיל לקבל הסכמה במקרה הצורך.

<איילת פלדמן: מה שעלה מאקו"ם נכון לגבי כל האגודות לניהול משותף.

<איילת פלדמן: סעיף 13ג ו-13ל"ח לא הורגים, כמו שמלי אמרה, את הרישיונות שנותנים לערוצים.

<איילת פלדמן: כפי שהערוצים משלמים עבור "רישיון שמיכה" ל-DTT, כך הם יצטרכו לשלם עבור "רישיון שמיכה" לאינטרנט.

<אתי בנדלר: מה יקרה אם הם לא יקבלו את הרישיון?

<איילת פלדמן: הם בהפרה.

<אתי בנדלר: הם ינסו לקבל את הרישיון, אבל בעלי זכויות היוצרים לא יסכימו לתת להם.

<איילת פלדמן: יש את התנאים של הממונה על ההגבלים העסקיים לגבי אגודות לניהול משותף.

<איילת פלדמן: כל עוד משלמים תמלוגים, האגודות לניהול משותף לא יכולות להגיד "לא".

<איילת פלדמן: האינטרנט וההפצה בדיגיטלי זה אותו דבר.

<איילת פלדמן: כפי שמסדירים את זה מראש, כך צריך להסדיר את זה מראש.

<איילת פלדמן: ספק התכנים זה דבר אחר, זה שידור משנה, זה מוסדר ב-13ד.

<איילת פלדמן: לגבי ההערה של זיו מהאגודה לזכות הציבור לדעת.

<איילת פלדמן: ערוצי החובה חייבים להיות משודרים דרך הגורם המפעיל ב-DTT.

<איילת פלדמן: כאן אנחנו אומרים שאותה חובה שיש להעברה ב-DTT, תחול גם על האינטרנט.

<איילת פלדמן: זה איזה שהוא עניין טכני.

<איילת פלדמן: במקום ללכת לרישיונות של הזכייניות, של הערוצים, של רשות השידור ושל כל החוקים הספציפיים, יש כאן חובה רגולטורית.

<איילת פלדמן: כמו שהם צריכים מבחינה רגולטורית לעבור ב-DTT, כך הם צריכים לעבור גם באינטרנט.

<איילת פלדמן: לגבי ההערה של הערוצים.

<איילת פלדמן: העברה לספק התכנים זו הגברת התחרות.

<איילת פלדמן: הערוצים הם לא אלה שמשלמים.

<איילת פלדמן: מי שנושא בהוצאות זה ספק התכנים.

<איילת פלדמן: לגבי עידן פלוס.

<איילת פלדמן: לפי התשתית העובדתית שקיבלנו ממשרד האוצר, תהיה תמורה להעברה הזאת, תהיה הגברה של החשיפה, כיוון שציבור שלא צופה בערוצים האלה באמצעות האמצעים הטכנולוגיים הקיימים יהיה חשוף יותר.

<איילת פלדמן: אלה ערוצים פתוחים שאמורים להגיע לכלל הציבור בחינם.

<איילת פלדמן: לגבי הנקודה האחרונה שעלתה מרשות השידור.

<איילת פלדמן: אכן צריך לקבל רשות.

<איילת פלדמן: אם יש הסכם קיים שלא כולל את הרשות הזאת לאינטרנט, צריך יהיה להרחיב את האחריות, צריך יהיה להשיג את ההסכמות.

<איילת פלדמן: הגורם המפעיל יהיה פטור מאחריות על ה-DTT ועל האינטרנט, כיוון שהממשלה רואה בו כצינור שמתווך את השידורים הפתוחים של הערוצים אל הציבור.

<תומר קרני: זה לא תלוי רק בי.

<תומר קרני: זה לא תלוי ברשות השידור.

<תמיר אפורי: משרד האוצר הבטיח לי שהוא ייתן מענה להסכמים קיימים.

<תמיר אפורי: אין לזה שום ביטוי בנוסח.

<נגה רובינשטיין: זה הסדר שלא יכול לצאת לפועל.

<נגה רובינשטיין: האם משרד המשפטים אומר שאם אנחנו משדרים משהו מלפני 20 שנה אנחנו נצטרך לקבל הסכמה לגביו?

<נגה רובינשטיין: זה משהו שלא יוכל לצאת לפועל.

<אסף וסרצוג: אנחנו באנו, כמו שדנה אמרה לפני כן, עם הצעת החוק הזאת.

<אסף וסרצוג: לא המצאנו אותה, רק חידדנו אותה.

<אסף וסרצוג: הוספנו עליה הרבה בתהליך.

<אסף וסרצוג: היא נולדה מתוך עיקרון של אדישות טכנולוגית.

<אסף וסרצוג: כל הערוצים הפתוחים והערוצים הציבוריים מופצים על כבלים, מופצים על לוויין, מופצים על DTT.

<אסף וסרצוג: התזמון של כל אחד מהם נובע מהמועד שבו הוא נכנס למדינת ישראל.

<אסף וסרצוג: זה התחיל בכבלים, זה המשיך ללוויין, אחר כך הגיע ל-DTT.

<אסף וסרצוג: היום יש לנו אינטרנט.

<אסף וסרצוג: האינטרנט הוא תשתית הפצה יותר מתוחכמת.

<אסף וסרצוג: מדובר על תשתית הפצה שיש בה יותר בעיות, היא יותר חשופה לפריצות, למרות שבשבוע שעבר ראינו שגם בכבלים ובלוויין זה יכול לקרות.

<אסף וסרצוג: אולי היא צריכה יותר אמצעי הגנה.

<אסף וסרצוג: זו תשתית שיש בה יותר דברים להסדיר.

<אסף וסרצוג: היא עדיין תשתית הפצה שיכולה לשמש לטובת הציבור.

<אסף וסרצוג: יותר ויותר אנשים מסתמכים פחות על ממירים ישנים או על טכנולוגיות ישנות ויותר צורכים את האינטרנט.

<אסף וסרצוג: לקחנו את המתווה הקיים היום לגבי כל הערוצים הפתוחים, קרי הערוצים הציבוריים והמסחריים, והחלנו את זה גם על תשתית ההפצה החדשה.

<אסף וסרצוג: לגבי כך שנאמר פה שחלק מהערוצים כבר מופצים בצורה כזאת או אחרת על אתר האינטרנט, זה מצוין.

<אסף וסרצוג: זה לא סותר את זה שיכול להיות מקום אחד שמאגד את הכל לטובת הציבור.

<אסף וסרצוג: בעתיד, דרך אגב, זה גם יכול להיות כלי מאוד משמעותי להתפתחות של תחרות.

<אסף וסרצוג: אם אנחנו הולכים לעולם של אפליקציות, לעולם של שימושים בסמארטים וכו', זה יכול להיות גם תפקיד מאוד מאוד משמעותי שם.

<אסף וסרצוג: עצם העובדה שהערוצים כבר נמצאים על האינטרנט רק מראה שאפשר להסדיר את הזכויות האלו, בטח לגבי הרוב המוחלט.

<דבורה קמחי: זה רק עניין של כסף.

<אסף וסרצוג: לכל הערוצים האלה יש איזה שהוא משאב שממנו הם נהנים מהציבור.

<דבורה קמחי: ממש לא.

<אסף וסרצוג: לגבי ההסכמים הקיימים, השאיפה היא שירחיבו ויקבלו את ההסכמה.

<אסף וסרצוג: יכול להיות מצב שלא יקבלו את ההסכמה, ואז אותו תוכן לא יכול להיות משודר.

<אסף וסרצוג: אנחנו לא יכולים לבוא לערוץ שיש לו היום הסכם קיים עם גורם x ולהגיד לו שהוא יוכל להיות משודר על עידן פלוס.

<אסף וסרצוג: אם בעל הזכויות לא רוצה לתת לו, הוא לא חייב לתת לו.

<חגי נצר: זה יהיה כתוב?

<תומר קרני: יש דברים שאני חייב לשדר.

<אסף וסרצוג: מה אתה חייב?

<תומר קרני: אירוויזיון.

<אסף וסרצוג: לא יתנו לך באינטרנט?

<תומר קרני: אני לא יודע.

<חגי נצר: קח לדוגמה את האולימפיאדה.

<חגי נצר: אתה קונה את הזכויות של האולימפיאדה על מנת לשדר אותן בישראל.

<חגי נצר: זאת הזכות שניתנה לך.

<אסף וסרצוג: האינטרנט זה בישראל.

<חגי נצר: אתה לא יכול לשלוט על האינטרנט ב-100%.

<חגי נצר: אם כן, תסיר את האחריות.

<אסף וסרצוג: ברירת המחדל של מי שבא למכור זכויות לערוץ ציבורי או מסחרי בישראל, זה שהוא הולך להיות משודר על כבלים, על לוויין, על DTT , או באתר האינטרנט של עידן פלוס.

<אסף וסרצוג: אני מדבר על הסכם חדש.

<אסף וסרצוג: זו ברירת המחדל שלו.

<אסף וסרצוג: כשהוא יבוא למכור את התוכן שלו, הוא ייקח את זה בחשבון.

<אסף וסרצוג: באותה נקודת זמן הוא יכול לא לתת הסכמה, או לתמחר את זה בעלות שונה.

<תמיר אפורי: זה ממש לא בסדר.

<אסף וסרצוג: זה לא עניין של זכויות יוצרים, כן או לא, זה עניין של יכולת למקסם עוד רווח.

<אסף וסרצוג: אנחנו מדברים על ערוצים שהתייחסות אליהם היא כאל ערוצים ציבוריים או סמי ציבוריים צריכים להגיע לכל בית בישראל בחינם.

איתן כבל: איך זה עובד בעולם?

<אסף וסרצוג: אין מקבילה שאני מכיר לערוצים פתוחים על האינטרנט.

<זיו מאור: יש מקומות שבהם זה חופשי.

<זיו מאור: בלטביה זה חופשי, בבריטניה זה חופשי.

<זיו מאור: יש הסכם בין המשדר לבין בעל הזכויות.

<אסף וסרצוג: זה לא קרה פה.

<שרון מלכיאל: Tv player באנגליה משדר 40 ערוצים ב-ip חינם לכולם.

<שרון מלכיאל: יש ערוצי פרימיום.

<בנימין אשכנזי: ההצעה מצוינת, אנחנו בעד שכמה שיותר הציבור ייהנה, אבל המצב כרגע הוא שאסור לי להעמיד את זה בשום מקום אחר.

<אסף וסרצוג: זה לא לינארי.

<בנימין אשכנזי: אין לנו את זה היום בהסכמים.

<אסף וסרצוג: הפרדתי בין הסכמים קיימים להסכמים חדשים.

<בנימין אשכנזי: זה הולך לייקר את עלויות העסקה בהמון.

<בנימין אשכנזי: אני נמצא במו"מ עם הגופים האלה, אני נמצא במו"מ עם ארגון זכויות היוצרים.

<בנימין אשכנזי: זה הולך לייקר.

<בנימין אשכנזי: כשאתה קונה מאיגוד השידור האירופאי חבילה של כדורגל או אירוויזיון, אתה חייב לשדר או לכל הפחות לדאוג שזה יגיע לכלל הציבור.

<בנימין אשכנזי: גם את זה צריך לקחת בחשבון.

איתן כבל: האם זה לא ייצור מצב, במידה ונעביר את החוק הזה, שכל גורם שיתקשר איתך יגיד לך שהוא רוצה לדעת מראש איפה זה עומד, ואם כן, שתוסיף לו עוד x דולרים?

<אסף וסרצוג: זה נכון היה גם לכבלים ול-DTT.

איתן כבל: ברגע שהחוק הזה מחוקק כל מערכת היחסים היא אחרת לגמרי.

איתן כבל: גם אם אתה לא מעלה לאינטרנט, מראש אתה מתחייב לא להעלות לאינטרנט.

איתן כבל: השאלה אם זה מה שהתכוונו.

<תמיר אפורי: יש בעיה עם המשפט האחרון שאמר היושב-ראש, משום שהאפשרות הזאת לא קיימת.

<תמיר אפורי: כל מה שאנחנו מבקשים זה שתהיה לנו אפשרות להגיד "כן" או "לא" להעלות לאינטרנט.

<אסף וסרצוג: יש.

<תמיר אפורי: מה שמוצע כאן זה שלא תהיה לעולם אפשרות להבחין בין שידור לאינטרנט.

<תמיר אפורי: זה הכל או כלום.

<תמיר אפורי: לכריכה שאומרת שזה או שידור וגם אינטרנט, או כלום, אין אח ורע בעולם.

<תמיר אפורי: זה דבר מאוד מזיק, זה דבר שפוגע בזכויות.

<תמיר אפורי: כופים עליך למכור את החבילה.

<תמיר אפורי: לא אומרים לך שאתה יכול למכור קצת לזה וקצת לזה.

<תמיר אפורי: אולי אני רוצה לחלק את זה בין גורמים שונים.

רועי פולקמן: לא אומרים לך את זה.

<תמיר אפורי: זה בדיוק מה שאומרים.

רועי פולקמן: כשאתה עושה עסקה עם הברודקסט, תקבע את זה בהתאם לנסיבות.

<תמיר אפורי: הלוואי וזה היה נכון.

<תמיר אפורי: אם אומרים שכל מה שצריך בהעלאה לאינטרנט זה לבקש את הסכמת בעל זכויות היוצרים, בא לציון וגואל ויש לנו הסכמה.

<תמיר אפורי: העניין הוא שמשרד האוצר רוצה לקחת את זה בלי הסכמה.

<אסף וסרצוג: זה פשוט לא נכון.

<אסף וסרצוג: אמרנו שנדרשת הסכמה.

<אסף וסרצוג: אנחנו מדברים רק על האתר של עידן פלוס.

<אסף וסרצוג: בכל פלטפורמה רב ערוצית אחרת שתרצה לשדר על האינטרנט יש הסדר מפורט לגבי העניין של זכויות יוצרים.

<אסף וסרצוג: לגבי אתר עידן פלוס ידע בעל זכויות שמוכר לערוצים פתוחים בישראל שזה יהיה גם על האתר.

<אסף וסרצוג: מה שעו"ד אפורי מלין עליו זה לא על ההסכמה, אלא על כך שהוא רוצה לקחת יותר כסף על החלק של האינטרנט, שאת זה אני לא נותן לו.

<חגי נצר: כל הענף הזה בנוי מכמות הצופים שאתה מעריך שיש לך.

<חגי נצר: לפי זה אתה קובע.

<חגי נצר: למכור זכויות שידור בספורט לישראל יותר זול מאשר למכור במדינה גדולה של 200 מיליון תושבים.

<אסף וסרצוג: על יורו ספורט בכלל לא חלה ההסדרה הזאת, זה חל רק על ערוצים פתוחים ועידן פלוס.

<חגי נצר: אני קונה שידורי אולימפיאדה שמשודרים היום בעידן פלוס.

<אסף וסרצוג: האולימפיאדה האחרונה שודרה בערוץ הספורט, היא לא הייתה בערוץ פה.

<חגי נצר: יש אירועי ספורט שאני חייב לשדר בערוצים הפתוחים.

<אסף וסרצוג: מה צריך להיות משודר בערוצים הפתוחים?

<חגי נצר: גמר ליגת האלופות, משחקי כדורגל, טניס.

<נגה רובינשטיין: בתור ערוצים מסחריים אנחנו לא נהיה בסיטואציה שבה יש לנו ערוץ דרג א' וערוץ דרג ב'.

<נגה רובינשטיין: הערוצים שנשדר במערכת של הגורם המפעיל יהיו כמו השידורים שנשדר במתכונת אחרת.

<נגה רובינשטיין: אנחנו לא ניכנס לסיטואציה שבה תהיה הסכמה מגורם אחד לשידורים הפתוחים ולא תהיה הסכמה מאותו גורם לשידורים באינטרנט.

<נגה רובינשטיין: יהיה לנו ערוץ אחד ויחיד, עם העברה ליניארית, ללא קטיעה, בלי שום שינוי ושום וריאציות.

רועי פולקמן: אני מבין את הרצון הלאה להתקשר, אני לא מצליח להבין מה זה משנה אם מחר ישדרו את זה בשיטה א', בשיטה ב' או בשיטה ג'.

רועי פולקמן: היום משדרים את עידן פלוס באוויר, מחר יעבירו אותו בכבלים האופטיים, מה שמכונה אינטרנט.

רועי פולקמן: במובן הזה אין לזה שום משמעות.

איתן כבל: אני מבין את הרצון של האוצר, אבל זה לא בשל לי כל התהליך הזה.

איתן כבל: העניין הוא לא חובק עולם.

איתן כבל: זה בסך הכל עידן פלוס.

איתן כבל: זה מאוד ממוסגר.

איתן כבל: אם אנחנו מדברים על כך שבמועד הרכישה יש מצב שזה יעלה לאינטרנט, זה מצב אחר.

איתן כבל: אנחנו מדברים על תכניות חדשות שאמורות לעלות.

איתן כבל: כשבעל הזכויות ימכור את זה לערוץ 2, ערוץ 2 יגיד אם הוא מתכוון או לא מתכוון להעלות את זה לאינטרנט.

איתן כבל: אפשר להיכנס פנימה ולהתחיל לפרוט את זה בצורה הרבה יותר מסודרת.

איתן כבל: זה לא מצב שאתה מתעורר בבוקר ואומר, וואלה, זאת תכנית שלי, מה פתאום היא על האינטרנט.

איתן כבל: זה לא המצב.

<תמיר אפורי: אני לא מסכים.

<תמיר אפורי: החוק לא אומר את כל זה.

איתן כבל: אנחנו פה בשביל לראות מה ייכנס ומה לא ייכנס לחוק.

איתן כבל: אני רוצה להבין את המהות.

איתן כבל: אסף, האם הדברים שהצגתי יודעים להתכתב עם הכוונות שלכם?

<אסף וסרצוג: לגמרי.

<תמיר אפורי: לכל אורך הדרך אנחנו מסבירים שכפייה על בעלי תוכן באשר הם – ישראלים וזרים, ספורט וסרטים, חדשות - -

<אסף וסרצוג: איך יש פה כפייה?

<תמיר אפורי: כפייה על בעלי תוכן: או שאתה נותן רישיון שכולל גם ברודקאסט וגם אינטרנט או שלא תשדר בישראל, זו דרישה שאין לה אח ורע בעולם.

<תמיר אפורי: בי"ת, היא פוגעת בזכויות יוצרים כפי שמקובל בעולם.

<תמיר אפורי: אגב, זה גם בניגוד לאמנות בינלאומיות.

<תמיר אפורי: התוצאה של זה עלולה להיות כזאת שבעלי זכויות שהיו מאוד מעוניינים שהתוכן שלהם יהיה משודר בישראל, פשוט לא יתנו רשות.

<תמיר אפורי: יצא לי לראות כל מיני הסכמים של כל מיני גופים.

<תמיר אפורי: יש סוכנויות ידיעות שלא יסכימו בשום אופן.

<תמיר אפורי: סוכנויות ידיעות זה משאב מאוד רציני של גופי שידור.

<תמיר אפורי: סוכנות ידיעות לא תסכים שיגידו לה: את נותנת לנו רשות לשדר עכשיו בערוץ 1 את התוכן, אבל תדעי לך שזה ילך לאתרי אינטרנט של כל מיני צדדים.

רועי פולקמן: כבר היום מותר לשדר באתר.

<תמיר אפורי: באתר של רשות השידור.

רועי פולקמן: מה ההבדל?

רועי פולקמן: זה לא פתוח להכל, זה אתר אחד.

רועי פולקמן: תפתח את הסעיף של ההתקשרות, תגדיר שזה לאתר אחד במדינת ישראל.

רועי פולקמן: אין פה דרמה.

<קריאה: חבר הכנסת פולקמן, אתה צודק במהות, אבל אנחנו לא יכולים לכתוב את הקנס על זה.

רועי פולקמן: ברור שלא, בגלל זה אנחנו עושים את התיקון הזה.

רועי פולקמן: זה לא פתוח לכולם.

<תמיר אפורי: חבר הכנסת פולקמן, זה מקור הטעות.

<תמיר אפורי: בהתחלה באה הצעת החוק ואמרה: אני מרשה ל-20 שודדים להיכנס אליך הביתה ולקחת מה שהם רוצים.

<תמיר אפורי: אחרי שבאנו בדברים, צמצמו את זה רק לשודד אחד.

<תמיר אפורי: זה באמת משנה?

רועי פולקמן: בוודאי שזה משנה, כי זה מה שהציבור הישראלי רוצה.

רועי פולקמן: צרכנים כמוני, שאין להם חיבור לטלוויזיה, יש להם רק אינטרנט, יוכלו לקלוט מחר בבוקר את ערוץ 2 באינטרנט.

רועי פולקמן: מה הבעיה עם זה?

איתן כבל: הוויכוח הוא על המחיר.

רועי פולקמן: את המחיר הם ישקללו.

איתן כבל: עובדה שהיום זה כבר עולה באתרים.

<תמיר אפורי: בכפוף להסכמים.

רועי פולקמן: גם מחר זה יהיה בכפוף להסכמים.

איתן כבל: אמרנו עידן פלוס, אמרנו תכניות חדשות, אמרנו שכשאתה מבצע את הרכישה אתה תוכל לנהל איתו מו"מ.

איתן כבל: אתה יכול להגיד לו, שמע, אם אתה מעלה את זה באינטרנט, אני לא מוכר לך.

איתן כבל: מה אתה אומר לי? או הכל או כלום.

איתן כבל: אתה רוצה כל הזמן לנסוע בדרך המלך.

איתן כבל: אתה רוצה שיהיה מצב שעל האינטרנט הוא ישלם לך פעם נוספת.

איתן כבל: אני מבקש ממך להתפשר.

דוד ביטן: אין לך בעיה שזה יהיה אם משלמים לך?

<תמיר אפורי: לא, אני מבקש שיבקשו את רשותי.

רועי פולקמן: זה המצב היום.

איתן כבל: רשות זה עוד כסף.

רועי פולקמן: ברור.

רועי פולקמן: גם היום היית יכול לשדר באינטרנט.

רועי פולקמן: אפשר היה לשדר את ערוץ 1 באינטרנט.

<תמיר אפורי: זה גם קורה.

<תמיר אפורי: רוצים לעשות את זה היום בלי רשותי.

<אתי בנדלר: בהסכמים שנחתמו בשנתיים האחרונות עם גופי השידור הקיימים – 2,10 ורשות השידור, האם היו מקרים שבהם נתתם את הסכמתכם לשידור בטלוויזיה בלבד, לא באתרים של אותם גופי שידור?

<תמיר אפורי: לאיגוד הענפי אין מושג וגם לא יכול להיות מושג על הסכמים פרטניים.

<אתי בנדלר: כשאתה אומר שאתה רוצה שיבקשו ממך רשות, אתה עושה אבחנה בין אתרים של גופי השידור לעידן פלוס?

<תמיר אפורי: נכון.

<אתי בנדלר: על העיקרון שמותר לשדר באינטרנט כבר התגברתם.

<תמיר אפורי: באיזה מובן?

<תמיר אפורי: יש סרטים שמסכימים לאינטרנט, יש סרטים שלא.

<אתי בנדלר: גברת רובינשטיין, האם ידוע לך אם בשנתיים האחרונות נחתם איזה שהוא הסכם חדש שבו ניתן היתר לשדר תכנים מסוימים רק בטלוויזיה , לא באתר האינטרנט של גופי השידור האלה?

<נגה רובינשטיין: אני לא מכירה את כל ההסכמים המסחריים של הזכיינים.

<נגה רובינשטיין: אם יש מגבלות, הן כנראה בשוליים.

<נגה רובינשטיין: אני חושבת שכבר היום הרשות השנייה יכולה להעלות לאתר האינטרנט שלה תכנים של זכיינים שלה.

<נגה רובינשטיין: אם זה המצב, לא אמורה להיות בעיה, משום שההסכמים מתייחסים למצב קיים.

<נגה רובינשטיין: אני לא חושבת שהבעיה שמוצגת כאן על ידי חברי היא בעיה כל כך רחבה.

<נגה רובינשטיין: צריך לראות באופן ספציפי איפה יש בעיה.

<נגה רובינשטיין: אם כבר היום הרשות השנייה יכולה להעלות את הערוצים, לא אמורה להיות בעיה, בין אם מדובר ברשות השנייה, בין אם מדובר בגורם אחר.

<זיו מאור: יש סוגים מסוימים של תכנים שהרגישות בלהעלות אותם לאינטרנט היא גבוהה יותר, בעיקר תכנים של ספורט, בעיקר תכנים שמשודרים ממקום אחר בעולם בשידור חי.

<זיו מאור: כאשר זכיין כמו רשת וקשת רוכש זכויות, בהסכם נכתב שהוא לא יכול להעלות את זה לאינטרנט.

<זיו מאור: קשה לי לומר כרגע על תוכן כזה או אחר אם יש לגביו הסכם.

<זיו מאור: האינטרנט איננו עוד פלטפורמה, הוא איננו שלב נוסף בשלב של UHF, כבלים, לוויין ו-DTT.

<זיו מאור: זו חיה אחרת מבחינת המודלים העסקיים שעובדים בה, מבחינת החשיפה שלה לפרסום.

<זיו מאור: להתייחס אליה כאל עוד פלטפורמה שמחייבת את אותה צורה של חשיבה רגולטורית, זו לא הסתכלות נכונה.

<זיו מאור: לא בכדי אף מדינה לא התערבה עם הרגולציה באינטרנט.

<זיו מאור: לא בכדי לא דנו בשאלה של זכויות יוצרים כשהרחיבו את הרגולציה ל-DTT.

<זיו מאור: זה עולם אחר לגמרי.

<מלי פולישוק: אמרתי שלנו יש הסכמים נפרדים לגבי האינטרנט.

איתן כבל: גם פה אפשר לעשות הסכמים נפרדים.

<תמיר אפורי: החוק לא מאפשר.

איתן כבל: לא נכון.

דוד ביטן: תמיר, מה שאתה רוצה זו בעצם הסכמה.

דוד ביטן: אם נלך לפי השיטה שלך, לא צריך את החוק.

<תמיר אפורי: נכון, אפשר לבטל את כל הפרק.

<תמיר אפורי: השוק עובד מצוין.

<תמיר אפורי: הוא ימשיך לעבוד כמו שהוא עבד עד עכשיו.

<תמיר אפורי: אני חושב שהפרק של האינטרנט שגוי.

<תמיר אפורי: אני חושב שמה שהוא יגרום זה בוקה ומבולקה, לא יצא מזה שום דבר.

רועי פולקמן: ברור שמבחינתך השוק עובד מצוין - לא משדרים לכולם, אין שום דבר זמין באינטרנט.

איתן כבל: מר אפורי, אני לא אתן לך את כל מה שאתה רוצה, בעיקר כשזה מתקיים היום כבר בפלטפורמות הקיימות, זה לא משהו חדש.

איתן כבל: אתה מתנגד לוטו מוחלט מצידה של המדינה, אבל אתה מייצר לי וטו משלך.

איתן כבל: כמו שאין וטו מוחלט של המדינה, כך אין וטו מוחלט שלך.

<תמיר אפורי: שמעתי מחברים כאן סביב השולחן שהכוונה של האוצר זה שעידן פלוס יביא את זה עד האינטרנט, משם הוא ייתן את זה לספקי תוכן.

<תמיר אפורי: אני מציע שלעידן פלוס יהיה מותר להעלות את זה לאינטרנט רק כדי להביא את זה לספקי התכנים, כאשר ספקי התכנים יעשו מה ש-13ד אומר.

<מלי פולישוק: הוא לא יכול להיות ספק תכנים?

<תמיר אפורי: הוא לא יכול להיות ספק תכנים.

<תמיר אפורי: הוא לא מביא את זה לאנשים ולוקח מהם כסף.

רועי פולקמן: זה מחזיר אותנו ממש אחורה.

איתן כבל: הבאת פשרה לזכותך.

איתן כבל: זו לא פשרה.

<חגי נצר: כל הזמן יש פה חיפזון.

רועי פולקמן: אין חיפזון.

רועי פולקמן: גם אם היינו עובדים שנה, היינו מגיעים לרגע הזה.

איתן כבל: אני מודה שאני לא משתגע על חוקים שמובאים במסגרת חוק ההסדרים, אבל פה יש את טובת הציבור.

איתן כבל: אסף, אני לא רוצה שתנוח דעתו של מר אפורי, אני רוצה שתנוח דעתי, שתנוח דעתם של חברי הכנסת שצריכים לאשר את זה.

איתן כבל: אנחנו מדברים על הפלטפורמה של עידן פלוס, אנחנו מדברים על חוזים חדשים שבהם ניתנת לזכיין, זה שמוכר את הזכויות, אפשרות לנהל את המו"מ ולא למכור.

איתן כבל: הכל נעשה פה בשקיפות.

איתן כבל: זה לא מצב שאתה עושה אותו מאחורי הגב.

איתן כבל: אתה יכול לא למכור לו את הזכויות אם הוא מעלה את זה לאינטרנט, או למכור לו בתנאי שהוא ישלם עוד 5 שקלים לכל צופה.

איתן כבל: האוצר לוקח את זה בחשבון, משרד המשפטים לוקח את זה בחשבון.

איתן כבל: הם מוכנים לספוג שאם מחר או מחרתיים תהיה צעקה בינלאומית, הם יבואו ויגידו שהם טעו.

דוד ביטן: לא השתכנעתי מכל הטיעונים בעד ונגד.

דוד ביטן: יש איזו שהיא בעיה שצריכים לשבת ולחשוב עליה.

דוד ביטן: אם אתה רוצה לסיים את זה, אני לא אעמוד בדרכך.

<תמיר אפורי: המדינה מפקיעה זכויות ולא רוצה לשלם.

רועי פולקמן: תכניס את זה לחוזים שלך.

רועי פולקמן: לא מפקיעים ממך שום זכויות.

רועי פולקמן: ברור למה אתם לא רוצים את זה.

רועי פולקמן: הסיבה שהם לא רוצים את זה היא לא בגלל הדיון הזה, אלא כי הם מפחדים מהתקדים הבינלאומי.

<תמיר אפורי: זה לא נכון.

רועי פולקמן: אמרתם לי שלא מעניין אותם השוק הישראלי.

רועי פולקמן: הם מפחדים שזה מחר יקרה בעוד 100 מדינות.

איתן כבל: אני נותן לכם עד יום שלישי או יום רביעי את האפשרות להגיע ביניכם להידוק ברוח הדברים שאמרתי.

איתן כבל: אני לא מתכוון לסגת.

איתן כבל: מר אפורי, אם אתה חושב שיש בדברים שלי דברים שיכולים ללכת לקראתך - בבקשה.

איתן כבל: אם לא, אני אעביר את זה ברוח הדברים as is.

דוד ביטן: תנסו להגיע למשהו מוסכם.

רועי פולקמן: שזה קורה, לא שזה יבוטל.

<תמיר אפורי: אדוני שולח אותי להגיד שאני מסכים.

איתן כבל: אם יש לכם השגות כאלו ואחרות, תאמרו אותן.

איתן כבל: אם תצליח לשכנע או לבקש שתהיה פלטפורמה יותר חזקה שאפשר ללכת עליה כי זה עושה לך את הדברים יותר נהירים וברורים, אני אשמח.

איתן כבל: אני מבין שאם אני לא אצליח להביא את זה בצורה הזאת, אני לא עושה טוב לעידן פלוס.

איתן כבל: אני לא יכול לפגוע בתהליך הזה פעם נוספת.

<אסתי פלדמן: אנחנו קוראים את מה שנשלח לוועדה.

<אסתי פלדמן: זה במקום פרק ד'2 שבעמוד 266 להצעת החוק.

<אסתי פלדמן: זה מתייחס לערוצים הפתוחים: 2,10, ערוץ הכנסת, רשות השידור.

<חגי נצר: זה ערוצים ייעודיים.

<אסתי פלדמן: הייעודיים שמחליטים לעלות על המערך.

<חגי נצר: יעודיים כן, נושאיים לא.

<מלי פולישוק: 20,33,9 בפנים?

<אסתי פלדמן: כן.

<מלי פולישוק: על 9 היה ויכוח פה בפעם שעברה.

איתן כבל: הוויכוח היה על משהו אחר.

<אסתי פלדמן: הסעיפים האלה מתייחסים לאמצעים המשמעותיים שינקוט ספק התכנים או הגורם המפעיל.

<אתי בנדלר: לצורך מניעת הפצת שידוריו מחוץ לישראל.

<תומר קרני: זה צריך להיות למנוע, לא להגביל.

<חגי נצר: למה שינקוט באמצעי א' או ב'?

<חגי נצר: הוא יכול לנקוט באיזה אמצעי שהוא רוצה.

<חגי נצר: צריך להיות כתוב שספק השידורים ימנע.

<אסתי פלדמן: אנחנו דורשים ממנו לנקוט את האמצעים, אנחנו לא יכולים לדרוש את התוצאה.

<חגי נצר: כל החקיקה היא לא לנקוט אמצעים.

<חגי נצר: כשאומרים למישהו "אדוני, אל תעבור באור אדום", אז זה לא לעבור באור אדום, זה לא לנקוט באמצעים משמעותיים, לבדוק את הברקסים וכו'.

<חגי נצר: מה זה עניין של המחוקק איזה אמצעים הוא נוקט?

<תומר קרני: האמצעים הטכנולוגיים או המשמעותיים חייבים להיות אמצעים שימנעו לחלוטין.

<תומר קרני: בהסכמים עם פיפ"א או הוועד הבינלאומי הם נדרשים לבדוק את האמצעים הטכנולוגיים של מה שמותר על אתר האינטרנט.

<תומר קרני: הם בודקים ומאשרים את זה מראש.

<תומר קרני: ודאי שאם זה אני, אני יכול לתת להם לבדוק, אבל אם זה צד שלישי כמו הגוף המפעיל, אני לא יכול לתת להם לבדוק את זה.

<תומר קרני: אל"ף, זה יוצר לי בעיה מולם, ובי"ת, החסימה חייבת להיות מוחלטת אחרת אני אשא באחריות.

<תומר קרני: לא ברור כאן מי יישא באחריות.

<אסתי פלדמן: אנחנו דורשים מהגוף לעשות את כל האמצעים.

<אסף וסרצוג: אתה לא יכול לדרוש חסימה מוחלטת.

<זיו מאור: זה נושא שצריך להיפתר ברמת ההסכם בין הגוף המשדר לבעל זכויות המקור.

<שרון מלכיאל: יש סטנדרט.

<שרון מלכיאל: גם את נטפליקס וגם את יורו ספורט אפשר לפרוץ ולגנוב.

<קריאה: החוק לא מדבר על פריצה וגניבה, הוא מדבר על אמצעים משמעותיים.

איתן כבל: למה לא הולכים על הפעולה ולא על התוצאה?

<אסתי פלדמן: אנחנו לא יכולים להבטיח את התוצאה.

<אסתי פלדמן: אנחנו יכולים לדרוש מספק התכנים או הגורם המפעיל לנקוט את האמצעים המשמעותיים ביותר, לרבות אמצעים טכנולוגיים כאלה ואחרים, על מנת למנוע דבר כזה.

<אתי בנדלר: מטרתם של האמצעים האלה למנוע.

<אתי בנדלר: הוא צריך להשתמש באמצעים האלה.

<אתי בנדלר: אם הוא השיג את התוצאה או לא, זו שאלה אחרת.

<אתי בנדלר: כאן מלכתחילה אתם משיגים את זה, כי אתם אומרים שמטרתם של האמצעים האלה הם להגביל, להקשות או לשלוט, אתם לא אומרים שזה מיועד למנוע.

איתן כבל: צודקת היועצת המשפטית.

איתן כבל: אנחנו לא יכולים ליצור מצב שנקבל תוצאה של 100%.

איתן כבל: זה כמו עם חברות ביטוח.

איתן כבל: חברת הביטוח צריכה לבוא ולראות שנעשו הניסיונות המיטביים כדי למנוע את פעולת הפריצה.

איתן כבל: תמיד יש את הפורץ שיודע לעשות.

<זיו מאור: זו בדיוק הנקודה.

<זיו מאור: אין חוק שמחייב אותך לשים פלדלת בבית.

<זיו מאור: יש הסכם עם חברות הביטוח שמחייב אותך לשים פלדלת בבית.

<זיו מאור: זה לא שייך לחוק.

<זיו מאור: זה צריך להיות בהסכם בין הצדדים.

<תמיר אפורי: אני מסכים ב-100% עם כך שבעלי הזכויות בהסכמים הקיימים ובנוהג הקיים בענף רוצים לראות במו עיניהם מה נעשה, להיכנס בהסכם לפרטי הפרטים של הטכנולוגיות.

<תמיר אפורי: בכל מה שקשור ל-13ד ולספק התכנים הגענו לתוצאה שמאפשרת את זה.

<תמיר אפורי: בהסכם אני יכול לדרוש מה שאני רוצה.

<תמיר אפורי: אני בעל התוכן, אני דורש מה שאני רוצה.

<תמיר אפורי: ברגע שהחוק לא מאפשר, אפילו מונע מערכת הסכמית ביני לבין עידן פלוס, אין לי שום דרך לדעת מה הוא עושה, איך הוא עושה, אם מה שהוא עושה מקובל עלי, לא מקובל עלי.

<תמיר אפורי: אני חושב שיש כאן משהו מעגלי בהגדרה שעושה משרד המשפטים.

<תמיר אפורי: יש סעיף חוק שאומר שיש פעולות שצריכות לעשות משהו, אחר כך כתוב שהאמצעים המשמעותיים הם לצורך הפעולות בסעיף ההוא.

<תמיר אפורי: מה שצריך להיות כתוב זה שהאמצעים המשמעותיים הם כאלה שנועדו לשלוט בגישה ליצירה, בשידור של היצירה, לא להפנות בחזרה לסעיף.

איתן כבל: זה נושא אחר.

<תמיר אפורי: החוק לא מטיל שום סנקציה על אדם שיעקוף את האמצעים הטכנולוגיים האלה.

<תמיר אפורי: משרד המשפטים אומר שיש בחוק התקשורת עבירה פלילית על מי שבדרכי מרמה קולט שידורים שאסור לו.

<תמיר אפורי: זה חל על זה?

<תמיר אפורי: אם זה חל, תגידו לפרוטוקול שזה חל, אבל זה לא חל.

<ניר יוגב: כמו שספקי האינטרנט נדרשים לספק ללקוחות תוכנות צינון חינם כי הם בעצמם לא מפתחים מערכות טכנולוגיות, כך הם יודעים לרכוש מערכות ממי שעוסק בכתיבת תכנים לחסימת תכנים וכו'.

<ניר יוגב: במקרה של הגנה על זכויות יוצרים מפני גניבה גיאוגרפית, אותו גוף משדר בעידן פלוס יהיה חייב לרכוש את המערכות הטובות ביותר שיודעות לספק את התשובה ואת המענה.

<ניר יוגב: אי אפשר להבטיח 100%.

<איילת פלדמן: לגבי ההגדרה של האמצעים הטכנולוגיים, הפעולות שצריך למנוע, להקשות ולהגביל זה בסעיפים עצמם.

<איילת פלדמן: לגבי עידן פלוס, יש לו חובה של נקיטה של אמצעים משמעותיים.

<איילת פלדמן: אם הוא לא עומד בה, יכולה להיות הפרה.

איתן כבל: אני מצפה שתשבו ביניכם, תראו אם אפשר לסכם את הדברים ברוח הדברים שאני אמרתי.

איתן כבל: זה הכיוון שהולכים אליו.

איתן כבל: לגבי העניין של הניסוח של הפעולה או התוצאה, זה דבר שאנחנו לא צריכים להתעכב עליו.

איתן כבל: לגבי דמי ההפצה, אני מבין שבהמשך להתכתבויות שלי ולהתכתבויות נוספות יש איזה שהוא מתווה.

איתן כבל: אני רוצה לשמוע אותו עוד היום.

איתן כבל: אני רוצה אותו בכתב לצוות המקצועי של המשרד, כי צריך להכין את זה לקראת יום שלישי.

איתן כבל: ביום שלישי אנחנו מסיימים את העניין של עידן פלוס ואת עניין בזק.

איתן כבל: שני הדברים האלה ביום שלישי מסתיימים.

איתן כבל: תודה רבה, הישיבה נעולה.